Document ID: /roh_data/filtered/fineweb-2-filterrobots_roh.jsonl.gz/44858

Per vegnir sin ils plats dals Grischuns e da las Grischunas ha il tartuffel dentant stuì surmuntar ina via stentusa. Ina lunga via da lontan, flancada da sceptica, dolurs e fomaz. Ed era varsaquantas sfidas linguisticas ha il tartuffel stuì dumagnar.
Pir las miserias da fomaz han effectuà ina midada, ins ha finalmain apprezià il tartuffel.
Suenter ch’il tartuffel era dentant s’etablì sco mangiativa, è el avanzà pli e pli ad in dals aliments centrals en l’entira Europa. Ins pudess dir, in vair drama da tartuffels.
Planta e bulba misteriusa
Tgi che di uss anc ch’il tartuffel saja in legum lungurus ed antiquà, raquinta ina detga buglia! Primo n’è il tartuffel per propi gnanc in legum. Secundo datti vairamain da scuvrir numerus misteris davart ils uschenumnads patatis – uschiglio avessan nus strusch pudì emplenir in’entira Marella cun quel tema.
Sche jau contemplel la planta dal tartuffel, bad jau ch'ella ha insatge exotic. Ch'ella na vegn oriundamain betg da qua.
In viadi gustus e varià en il mund dal tartuffel
E perquai fa la Marella ina decleraziun d'amur al tartuffel cun in viadi culinaric ed istoric-cultural en il mund da la bulba mistica. Ella raquinta, pertge ch’il tartuffel è daventà uschè impurtant en l’economia e la sociocultura grischuna, pertge ch’el ha tants nums, pertge ch’el ha gì e ha er oz anc blers inimis, pertge che cunzunt sorts veglias dal tartuffel han in agen caracter e pertge ch’il tartuffel porta ina chamischa en tschertas parts da la Rumantschia.
Il tartuffel ha fatg ina carriera remarcabla en noss lungatg, e quai en plirs connex.
* Indicaziun da la funtauna: DRG